CELEX: 52021PC0606
Language: hu
Date: 2021-10-05
Title: Javaslat A TANÁCS VÉGREHAJTÁSI HATÁROZATA a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról

EURÓPAI BIZOTTSÁG
            Brüsszel, 2021.10.5.
            COM(2021) 606 final
            2021/0314(NLE)
            
            Javaslat
            A TANÁCS VÉGREHAJTÁSI HATÁROZATA
            a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról 
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: héairányelv
                  1
               ) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2021. április 21-én iktatott levelében Lettország felhatalmazást kért arra, hogy továbbra is az előzetesen felszámított adóra vonatkozó héalevonási jogot szabályozó általános alapelvektől eltérő intézkedést alkalmazhasson a nem kizárólag üzleti célra használt bizonyos személygépkocsikkal kapcsolatos kiadások esetében. A meghosszabbításra vonatkozó kérelemmel együtt Lettország benyújtott egy jelentést, amely tartalmazza a levonási jogra alkalmazni tervezett százalékos arány értékelését.
            
            
               A héairányelv 395. cikke (2) bekezdésének megfelelően a Bizottság 2021. június 10-én kelt levelében tájékoztatta a többi tagállamot Lettország kérelméről. A Bizottság 2021. június 14-én kelt levelében értesítette Lettországot arról, hogy birtokában van a kérelem elbírálásához szükséges valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. és 168a. cikke alapján az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. Az említett irányelv 26. cikke (1) bekezdésének a) pontja értelmében héaelszámolási kötelezettség áll fenn azokban az esetekben, amikor a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel, amennyiben az ilyen termékek héája teljesen vagy részben levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében.
            
            
               A személygépkocsik esetében nehéz ezt a rendszert alkalmazni, különösen mivel nem könnyű különbséget tenni a magáncélú és az üzleti célú használat között. Amennyiben a használatról nyilvántartás készül, annak vezetése külön terhet ró a vállalkozásokra, ellenőrzése pedig a közigazgatási szervekre. 
            
            
               A héairányelv 395. cikke értelmében a tagállamok az adóbeszedés egyszerűsítése, illetve egyes adócsalások és -kikerülések megelőzése érdekében a héairányelv rendelkezéseitől eltérő intézkedéseket alkalmazhatnak, amennyiben arra a Tanácstól felhatalmazást kaptak.
            
            
               
                  Lettország számára jelenleg az (EU) 2015/2429 tanácsi végrehajtási határozat
                     2
                   alapján engedélyezett, hogy 50 %-ra korlátozza a meghatározott személygépkocsik vásárlása, lízingje, Közösségen belüli beszerzése és importja, valamint az ilyen személygépkocsik karbantartásával, javításával és üzemanyagával kapcsolatos kiadások után fizetett héa levonásához való jogot, amennyiben ezeket a személygépkocsikat nem kizárólag üzleti célokra használják. A különös intézkedés továbbá mentesíti az adóalanyokat azon kötelezettség alól, hogy az ilyen személygépkocsik nem üzleti célú használatát szolgáltatásnyújtásként kezeljék. A különös intézkedés hatálya alá azok a személygépkocsik tartoznak, amelyek megengedett legnagyobb össztömege nem haladja meg a 3 500 kg-ot, és amelyek a vezetőülésen kívül legfeljebb nyolc üléssel rendelkeznek. Az egyes meghatározott tevékenységre használt személygépkocsikra nem vonatkozik a levonási jog korlátozása, így a következőkre a rendes szabályok lennének alkalmazandók: viszonteladás, bérbeadás vagy lízing céljából vásárolt személygépkocsik; személy- vagy áruszállításra használt személygépkocsik (például taxik); gépjárművezető-oktatáshoz használt személygépkocsik; biztonsági vagy segélyhívó szolgáltatásokra használt személygépkocsik; szalon- és tesztautóként használt személygépkocsik. A 2015/2429/EU tanácsi végrehajtási határozat időbeli hatályát 2021. december 31-ig meghosszabbította az (EU) 2018/1921 tanácsi végrehajtási határozat
                     3
                  . 
               
               
                  Lettországnak a különös intézkedés további meghosszabbítására irányuló jelenlegi kérelme ugyanazokon az indokokon alapul, mint amelyek a korábbi kérelmekben szerepeltek. A kérelemhez Lettország mellékelte az (EU) 2015/2429 tanácsi végrehajtási határozat 6. cikkének (2) bekezdésében előírt, a levonási jogra alkalmazott százalékos korlátozás értékelését is tartalmazó jelentést. Lettország úgy véli, hogy a különös intézkedés alkalmazásának feltételei továbbra is fennállnak, és az alkalmazott 50 %-os korlát továbbra is megfelelő. 
               
               
                  Lettország megerősíti, hogy a különös intézkedés lehetővé teszi az adófizetőkre és az adóhatóságra nehezedő adminisztratív terhek enyhítését, és korlátozza a héának az üzleti tevékenységekkel kapcsolatos utazások helytelen nyilvántartása és a helytelenül kitöltött héabevallások révén való kijátszását. A Lettország által benyújtott adatok szerint 2019-ben a mikrovállalkozások és a kkv-k a gazdaságilag aktív vállalkozások csaknem 99,7 %-át tették ki, ami megnehezíti az adóhatóságok feladatát a személygépkocsik üzleti és magáncélú használatának ellenőrzése során. 2021. január 1-jén a Lettországban nyilvántartásba vett, egy vagy két személygépkocsival rendelkező kereskedők száma 21 739 volt, ami a személygépkocsikról nyilvántartást vezető regisztrált kereskedők 82 %-a volt. Mivel a mikrovállalkozások és a kkv-k az összes üzemeltető 99,7 %-át teszik ki, Lettország fenntartja, hogy a személygépkocsik többségét magáncélokra is használják. A benyújtott adatok szerint 2020-ban a regisztrált kereskedőkhöz tartozó összes személygépkocsi 87,6 %-át használták nem csupán üzleti, hanem magáncélra is. 
               
               
                  Tekintettel arra, hogy a különös intézkedés kedvezően befolyásolja az adózók és az adóhatóságok adminisztratív terheit, javasolt az intézkedés alkalmazását egy újabb korlátozott időszakra, 2024. december 31-ig engedélyezni. Meghosszabbítás kérelmezése esetén a kérelmet és a hozzá csatolt, az alkalmazott százalékos arány értékeléséről szóló jelentést 2024. március 31-ig el kell juttatni a Bizottsághoz.
               
            
            
               •Összhang a szabályozási terület jelenlegi rendelkezéseivel
            
            
               Az adólevonási joghoz kapcsolódó hasonló eltérésekre más tagállamok (Észtország
                  4
               , Magyarország
                  5
               , Horvátország
                  6
               , Lengyelország
                  7
               , Olaszország
                  8
                és Románia
                  9
               ) is engedélyt kaptak. 
            
            
               A héairányelv 176. cikke értelmében a Tanács megállapítja, hogy milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Ebből kifolyólag számos felfüggesztő („standstill”) rendelkezés létezik, amely korlátozza a személygépkocsikkal kapcsolatos héalevonási jogot. 
            
            
               
                  A korábbi olyan kezdeményezések ellenére, amelyek szabályokat kívántak megállapítani arra vonatkozóan, mely kiadáskategóriák tartozzanak a levonási jogra
                     10
                   vonatkozó korlátozás hatálya alá, a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               A héairányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a szubszidiaritás elve nem alkalmazható.
               
            
            
               •Arányosság
            
            
               A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
            
            
               
                  Az eltérés korlátozott hatályára tekintettel a különös intézkedés arányban áll a kitűzött célokkal, vagyis az adóbeszedési eljárás egyszerűsítésére és egyes adócsalások és -kikerülések megelőzésére irányuló törekvésekkel. Figyelembe véve különösen annak lehetőségét, hogy a vállalkozások a valós adókötelezettségüknél kevesebbet vallanak be, valamint azt, hogy mekkora terhet róna az adóhatóságokra a kilométeradatok ellenőrzése, az 50 %-os korlátozás egyszerűsítené a héabeszedést és megelőzné a – többek között a pontatlan nyilvántartásból és a helytelenül kitöltött héabevallásokból fakadó – adócsalást.
               
            
            
               •A jogi aktus típusának megválasztása
            
            
               Javasolt jogi aktus: tanácsi végrehajtási határozat.
            
            
               A héairányelv 395. cikke értelmében a hozzáadottérték-adóra vonatkozó közös rendelkezésektől kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A tanácsi végrehajtási határozat a legmegfelelőbb jogi aktus, mivel az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját a Lettország által benyújtott kérelem képezi, és az csak ezt a tagállamot érinti. 
               
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A javaslat célja, hogy mentesítse az adóalanyokat a meghatározott személygépkocsik magáncélra történő használatának nyilvántartására vonatkozó kötelezettség alól és ezáltal egyszerűsítse az adóbeszedési eljárást, valamint ezzel egyidejűleg megelőzze a helytelen nyilvántartás révén történő héacsalást. A javasolt intézkedésnek tehát várhatóan kedvező hatása lesz a vállalkozások és az adóhatóságok szempontjából egyaránt. Lettország megfelelőnek ítélte ezt a megoldást, amely hasonló más múltbeli és jelenlegi eltérésekhez. 
               
            
            
               4.KÖLTSÉGVETÉSI VONZATOK
            
            
               A javaslat nem érinti hátrányosan az Unió héából származó saját forrásait.
            
            
               5.EGYÉB ELEMEK
            
            
               
                  A javaslat időben korlátozott, és 2024. december 31-i hatályvesztésre vonatkozó rendelkezést tartalmaz. 
               
               
                  Amennyiben Lettország a különös intézkedés időbeli hatályának újabb, 2024 utánra történő meghosszabbítását venné fontolóra, legkésőbb 2024. március 31-ig meghosszabbítás iránti kérelmet és a százalékos korlát értékelését is tartalmazó jelentést kell benyújtania a Bizottsághoz.
               
            
         
         
            
               2021/0314 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról 
               
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  11
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel: 
            
            
               (1)A 2006/112/EK irányelv 168. és 168a. cikke úgy rendelkezik, hogy az adóalanyok jogosultak az adóköteles tevékenységükhöz felhasznált termékek és szolgáltatások után fizetett hozzáadottérték-adó (héa) levonására. Az említett irányelv 26. cikke (1) bekezdésének a) pontja értelmében a vállalkozás vagyonát képező terméknek az adóalany saját, illetve alkalmazottai szükségleteinek kielégítésére vagy általában vállalkozásidegen célokra történő felhasználását ellenérték fejében nyújtott szolgáltatásnak kell tekinteni.
            
            
               (2)Az (EU) 2015/2429 tanácsi végrehajtási határozat
                  12
                felhatalmazta Lettországot arra, hogy 2018. december 31-ig 50 %-ra korlátozza a héalevonási jogot a legfeljebb 3 500 kilogramm megengedett legnagyobb össztömegű és a vezetőülésen kívül legfeljebb nyolc üléssel rendelkező személygépkocsik vásárlása, lízingje, Közösségen belüli beszerzése és importja, valamint az ilyen személygépkocsik fenntartásával, javításával és üzemanyagával kapcsolatos költségek esetében. Az engedély továbbá mentesíti az adóalanyokat azon kötelezettség alól, hogy az ilyen személygépkocsik nem üzleti célú használatát szolgáltatásnyújtásként kezeljék.
            
            
               (3)Az (EU) 2018/1921 tanácsi végrehajtási határozat
                  13
                2021. december 31-ig meghosszabbította az (EU) 2015/2429 végrehajtási határozat érvényességét.
            
            
               (4)2021. április 21-én kelt levelében Lettország kérelmet nyújtott be a Bizottsághoz, amelyben felhatalmazást kért a 2006/112/EK irányelv 26. cikke (1) bekezdésének a) pontjától, 168. cikkétől és 168a. cikkétől eltérő különös intézkedés további alkalmazására annak érdekében, hogy korlátozhassa a héalevonási jogot a nem kizárólag üzleti célra használt személygépkocsik bizonyos kategóriáival kapcsolatos kiadások esetében (a továbbiakban: kérelem). 
            
            
               (5)A 2006/112/EK irányelv 395. cikke (2) bekezdése második albekezdésének megfelelően a Bizottság 2021. június 10-én kelt levelében továbbította Lettország kérelmét a többi tagállamnak. A Bizottság 2021. június 14-én kelt levelében értesítette Lettországot arról, hogy birtokában van a kérelem elbírálásához szükségesnek ítélt valamennyi információnak.
            
            
               (6)Az (EU) 2015/2429 végrehajtási határozat 6. cikkének (2) bekezdésében előírtak szerint Lettország benyújtott egy, a héalevonás százalékos arányának értékelését tartalmazó jelentést. A jelenleg rendelkezésre álló információk, nevezetesen a személygépkocsik magáncélú használatával kapcsolatos adóhatósági ellenőrzési tapasztalatok és statisztikai adatok alapján Lettország azt állítja, hogy az 50 %-os határérték továbbra is indokolt és megfelelő.
            
            
               (7)Tekintettel arra, hogy a különös intézkedés kedvező hatást gyakorol az adózók és az adóhatóságok adminisztratív terheire, Lettország számára indokolt engedélyezni, hogy folytassa a különös intézkedés alkalmazását.
            
            
               (8)A különös intézkedés időbeli hatályának meghosszabbítását a szóban forgó intézkedés eredményességének és a százalékos arány megfelelő voltának értékeléséhez szükséges időtartamra kell korlátozni.
            
            
               (9)Amennyiben Lettország úgy véli, hogy szükséges a különös intézkedés időbeli hatályának 2024-en túli meghosszabbítása, 2024. március 31-ig be kell nyújtania a Bizottsághoz az alkalmazott százalékos mérték értékelését tartalmazó jelentést és a meghosszabbítás iránti kérelmet.
            
            
               (10)A különös intézkedés a végső fogyasztói szinten beszedett adóbevétel teljes összegét csak elhanyagolható mértékben fogja befolyásolni, és nem lesz kedvezőtlen hatással az Unió héából származó saját forrásaira.
            
            
               (11)Az (EU) 2015/2429 végrehajtási határozatot ezért ennek megfelelően módosítani kell,
            
         
         
            
               ELFOGADTA EZT A HATÁROZATOT: 
            
            
               1. cikk
            
            
               Az (EU) 2015/2429 végrehajtási határozat 6. cikkének helyébe a következő szöveg lép:
            
            
               „6. cikk
            
            
               (1) Ezt a határozatot 2016. január 1-jétől kell alkalmazni. Ez a határozat 2024. december 31-én hatályát veszti.
            
            
               (2) Az e határozatban megadott felhatalmazás időbeli hatályának meghosszabbítására irányuló kérelmet 2024. március 31-ig be kell nyújtani a Bizottsághoz, és csatolni kell hozzá az 1. cikkben foglalt százalékos arány értékelését tartalmazó jelentést.”
            
            
               2. cikk
            
            
               Ennek a határozatnak a Lett Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o. 
               
               
                  
                     (2)
                  
                        A Tanács (EU) 2015/2429 végrehajtási határozata (2015. december 10.) Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról (HL L 334., 2015.12.22., 15. o.). 
               
               
                  
                     (3)
                  
                        A Tanács (EU) 2018/1921 végrehajtási határozata (2018. december 4.) a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról (HL L 311., 2018.12.7., 36. o.).
               
               
                  
                     (4)
                  
                        A Tanács (EU) 2017/1854 végrehajtási határozata (2017. október 10.) az Észt Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés alkalmazására történő felhatalmazásáról szóló 2014/797/EU végrehajtási határozat módosításáról (HL L 265., 2017.10.14., 17. o.).
               
               
                  
                     (5)
                  
                        A Tanács (EU) 2018/1493 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 44. o.).
               
               
                  
                     (6)
                  
                        A Tanács (EU) 2018/1994 végrehajtási határozata (2018. december 11.) Horvátországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról (HL L 320., 2018.12.17., 35. o.).
               
               
                  
                     (7)
                  
                        A Tanács (EU) 2019/1594 végrehajtási határozata (2019. szeptember 24.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról szóló 2013/805/EU végrehajtási határozat módosításáról (HL L 248., 2019.9.27., 71. o.).
               
               
                  
                     (8)
                  
                        A Tanács (EU) 2019/2138 végrehajtási határozata (2019. december 5.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról (HL L 324., 2019.12.13., 7. o.).
               
               
                  
                     (9)
                  
                        A Tanács (EU) 2020/1262 végrehajtási határozata (2020. szeptember 4.) a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről szóló 2012/232/EU végrehajtási határozat módosításáról (HL L 296., 2020.9.10., 6. o.).
               
               
                  
                     (10)
                  
                        COM(2004) 728 végleges – Javaslat – A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); visszavonására 2014. május 21-én került sor (HL C 153., 2014.5.21., 3. o.). 
               
               
                  
                     (11)
                  
                        HL L 347., 2006.12.11., 1. o. 
               
               
                  
                     (12)
                  
                        A Tanács (EU) 2015/2429 végrehajtási határozata (2015. december 10.) Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról (HL L 334., 2015.12.22., 15. o.).
               
               
                  
                     (13)
                  
                        A Tanács (EU) 2018/1921 végrehajtási határozata (2018. december 4.) a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról (HL L 311., 2018.12.7., 36. o.).